Aprill 2006

Aprill 2006, kroonika

1. aprill

Ameerika Ühendriikide riigisekretär Condoleezza Rice külastas Suurbritanniat, kohtudes Blackburni linnas Suurbritannia välisministri Jack Straw' ja kohalike islamikogukonna liidritega. Rice tunnistas, et Ameerika Ühendriigid on Iraagis vigu teinud, kuid õigustas Şaddām Husayni võimult kõrvaldamist.
Ameerika Ühendriikides New Yorgis toimus 10 000 osavõtjaga protestimeeleavaldus kavandatava seaduse vastu, mis tunnistaks illegaalsed immigrandid kurjategijateks. Sama seaduse vastane meeleavaldus toimus California osariigis Costa Mesas.
Suurbritannias alustas ametlikult tegevust agentuur Serious Organised Crime Agency (SOCA), mille ülesandeks on võitlus narkokaubanduse, inimkaubanduse ja kelmustega.
San Marinos astusid ametisse kaptenregendid Gianfranco Terenzi ja Loris Francini.
Rootsis leiti Södertälje linnalähirongist kilekotti pakitud lõhkekeha. 
Ukrainas püstitati Natalija Vitrenko juhitud valimisbloki algatusel Kiievi kesklinna keskvalimiskomisjoni ette umbes sada telki, et protestida väidetava valimistulemuste võltsimise vastu. Nõuti häälte korduslugemist.
Esimene Brasiilia kosmonaut Marcos Pontes ning Pavel Vinogradov ja Jeffrey Williams jõudsid Vene kosmoselaeva Sojuz TMA-8 pardal rahvusvahelisse kosmosejaama.
Iraagis pantvangis olnud Ameerika Ühendriikide ajakirjanik Jill Carroll lahkus Iraagist ja jõudis Saksamaale. Ta teatas, et tema varasemad USA-vastased avaldused olid tehtud röövijate ähvarduste sunnil. 
Iraagis kukkus umbes kell 17.30 kohaliku aja järgi Youssifiyah' linnast läänes lahingutegevuse käigus alla USA helikopter AH-64D Apache Longbow. Kaks pardal olnud sõjaväelast sai surma. 
Afganistani idaosas hukkus pommiplahvatuses 5 Ameerika Ühendriikide sõdurit. Vastutuse rünnaku eest võttis islamiliikumine Ţālebān.
Palestiinas liikus hoolimata valitsusepoolsetest jõudemonstratsioonidest läbi Gaza linna 300 relvastatud meest, kes toetavad Fataḩit. Nad kutsusid peaminister Isma‘īl Haniyah't üles arreteerima 31. märtsi kokkupõrgete süüdlaseks peetavat võistleva rühmituse juhti. Peaminister Haniyah kutsus võistlevaid rühmitusi üles hoiduma vägivallast. 
Hiinas Shangdongi provintsis toimus plahvatus lõhkeainetehase pakketsehhis. Vähemalt 20 töölist sai surma ja kaks inimest sai viga.
Hiinas Shanxi provintsis toimus ilutulestikuvabrikus plahvatus. Vähemalt 8 töölist sai surma.
Eestis lõppes Eesti Lastekirjanduse Teabekeskuse korraldatud VIII Nukitsa konkurss. Parimaks lastekirjanikuks valiti Andrus Kivirähk ja parimaks lasteraamatute illustraatoriks Anni Mäger, mõlemad teose "Limpa ja mereröövlid" eest.
Eesti Kaitseväe juhataja Tarmo Kõuts autasustas postuumselt mereväe veterani Roman Karu Kaitseväe eriteenete ristiga.

2. aprill

Soomes Porvoo lähedal Kilpilahtis sõitis kella 9.30 paiku kaldasse Mani saarel registreeritud naftatanker Weserstern. 
Öösel purunes Tšehhis Olomouci linnas Morava jõele ehitatud kaitsevall. Meetripaksune veekiht kattis viiendiku linnast.
Tais toimusid parlamendivalimised. Kolm tähtsamat opositsiooniparteid boikoteerisid valimisi, peaminister Thaksin Shinawatra erakond Thai Rak Thai kogus 57 protsenti häältest.
Ameerika Ühendriikide riigisekretär Condoleezza Rice ja Suurbritannia välisminister Jack Straw kohtusid Bagdadis üllatusvisiidil viibides Iraagi peaministri Ibrāhīm al-Ja‘farīga ja Iraagi presidendi Jalāl aţ-Ţalabānīga.
Iraagis pantvangis olnud Ameerika Ühendriikide ajakirjanik Jill Carroll jõudis tagasi Bostonisse. 
Türgi suurima linna İstanbuli Bagcilari linnaosas peatas rühm arvatavaid kurdi terroriste liinibussi ja viskas selle pihta bensiinipomme. Põlev buss kaldus küljele. 3 jalakäijat sai surma. 
Türgi kirdeosas Kızıltepe linnas lasti maha kurdi demonstrant. 5 inimest sai vigastada. 
Vormel 1 2006. aasta maailmameistrivõistluste Austraalia Grand Prix etapi võitis valitsev maailmameister Fernando Alonso, teisena lõpetas Kimi Räikkönen, kolmandana sakslane Ralf Schumacher.
Eesti pealinnas Tallinnas maeti Kaitseliidu ülem major Benno Leesik.
Eesti 2006. aasta presidendivalimised: Sotsiaaldemokraatliku Erakonna juhatuse koosolekul kinnitati presidendikandidaatideks Toomas Hendrik Ilves, Jaak Aaviksoo ja Liina Tõnisson.

3. aprill

Itaalia parlamendivalimised: peaministrikandidaadid Silvio Berlusconi ja Romano Prodi pidasid teise ja viimase teledebati. 
Ameerika Ühendriikide õhujõudude transpordilennuk C-5 Galaxy, mille pardal oli 17 inimest, purunes umbes kell 6.45 kohaliku aja järgi Delaware'i osariigi Doveri õhujõudude baasi lähedal hädamaandumist tehes. Mitu inimest sai vigastada.
Uus-Meremaa uueks kindralkuberneriks nimetati Anand Satyanand. Ametisse astub ta augustis 2006.
Ameerika Ühendriikide riigisekretär Condoleezza Rice ja Suurbritannia välisminister Jack Straw lõpetasid visiidi Iraagi pealinnas Bagdadis.
Bagdadi kirdeosas Shaabi linnaosas šiiitliku Shuruqi mošee lähedal plahvatas palvetajate väljumise ajal kell 20 kohaliku aja järgi autopomm. Vähemalt 10 inimest sai surma ja veel üle 30 inimese vigastada.
Endine Libeeria president Charles Ghankay Taylor astus Sierra Leones Freetownis sõjakuritegude kohtu ette. Algul ütles ta, et ei tunnista selle kohtu õigust tema üle kohut mõista, siis aga eitas kõiki 11 talle esitatud süüdistust.
Eesti erakonna Res Publica Tallinna piirkonna juhatus otsustas heita erakonnast välja Tallinna linnavolikogu liikme Oleg Rebase, keda süüdistati katses ära osta linnavolikogu liiget Tõnis Bittmanit.
Eestis varastati Tartu Botaanikaaia palmimajast umbes 70 sentimeetri kõrgune pronksist istuva poisi kuju ning meetrikõrgune hurda pronkskuju.

4. aprill

Prantsusmaal toimusid üleriigilised protestimeeleavaldused 2. aprillil jõustunud noorsoo tööhõive seaduse vastu.
Suurbritannia spioonina tegutsenud endine Sinn Féini ametnik Denis Donaldson leiti oma kodust mahalastuna. 
Ameerika Ühendriikide Vabariikliku Partei mõjukas poliitik Tom DeLay teatas, et loobub sügisel uuesti kandideerimast senatisse. Põhjuseks oli eetikaskandaal, mis sai alguse valimiskampaania rahastamise reeglite rikkumisega.
Colombia julgeolekuüksuste ja vasakpoolsete mässuliste kokkupõrgetes hukkus 15 valitsusvägede sõdurit.
Tai parlamendivalimised: Tai peaminister Thaksin Shinawatra teatas, et ta ei võta vastu peaministrikohta uues valitsuses. 
Eestis teatasid Isamaaliidu ja Res Publica juhatused otsusest ühineda erakonnaks Eesti Eest. Ühinemisotsus jäi ootama mõlema erakonna üldkogu heakskiitu.

5. aprill

Euroopa Komisjon kiitis heaks ostutehingu, millega Saksa kindlustusfirma Talanx omandas oma konkurendi Gerlingi kindlustusettevõtted.
Saksamaal leiti esimest korda linnugripi inimesele ohtlikku vormi H5N1 kodulindudel. Linnugripp tuvastati 20 surnud kanal farmis Leipzigi lähistel.
Prantsusmaal Marseille' linnas avasid relvastatud isikud baaris tule. Rünnakus sai surma 3 inimest, võimude hinnangul oli tegu kuritegelike rühmituste omavahelise arveteklaarimisega.
Kreekas oli varahommikul 5,7-magnituudine maavärin, mille epitsenter paiknes Joonia meres Zákynthose saarest lõuna pool.
Serbia ja Montenegro kaitseminister Zoran Stanković ja Ameerika Ühendriikide suursaadik Michael C. Polt allkirjastasid bilateraalse kokkuleppe massihävitusrelvade leviku tõkestamiseks.
Ameerika Ühendriikide arvutifirma Apple Computer tõi turule tarkvara Boot Camp, mis võimaldab Macintoshi arvutitel kasutada nii Apple'i operatsioonisüsteemi Mac OS X kui ka Microsofti operatsioonisüsteemi Windows.
Brasiilias esitati ametlik süüdistus endisele rahandusministrile Antonio Paloccile. Minister olevat illegaalselt hankinud juurdepääsu mehe pangakontole, kes väitis, et oli Paloccit näinud majas, kus poliitikud pidasid pidusid ja võtsid vastu altkäemakse.
Guinea president Lansana Conté tagandas ametist peaminister Cellou Dalein Diallo.
Eesti peaminister Andrus Ansip kohtus Saksamaa liidukantsleri Angela Merkeliga.
Eesti 2006. aasta presidendivalimised: erakond Isamaaliit esitas presidendikandidaatideks Riigikogu liikme Peeter Tulviste, ettevõtja Jaan Manitski ja Euroopa Parlamendi liikme Toomas Hendrik Ilvese.

6. aprill

Šotimaalt leitud surnud luigel tehti kindlaks linnugripi inimesele ohtlik vorm H5N1. Tegu oli esimese linnugripi juhtumiga Suurbritannias.
Iisraeli politsei vahistas Jeruusalemmas Palestiina Omavalitsuse ministri, islamiliikumise Ḩamās liikme Khālid Abu Arafa.
Iisraeli president Moshe Katsav tegi parlamendivalimised võitnud Kadima erakonna juhile ja praegusele peaministri kohusetäitjale Ehud Olmertile ülesandeks moodustada uus valitsus.
Iraagis lõunaosas An Najafi linnas toimunud autopommi plahvatuses sai surma vähemalt 10 ja vigastada 30 inimest.
Nepalis algas opositsiooniparteide organiseeritud 4-päevane üldstreik, millega avaldati meelt veebruaris 2005 kehtestatud kuningas Gyanendra laiendatud volituste vastu.
Beninis astus ametisse riigi uus president Yayi Boni.
Eesti 2006. aasta presidendivalimised: Eesti Keskerakond valis oma presidendikandidaatideks Riigikogu esimehe Toomas Vareki, Tartu linnavolikogu esimehe Aadu Musta ja erakonna aseesimehe Enn Eesmaa. Erakond Res Publica esitas presidendikandidaatideks Riigikogu aseesimehe Ene Ergma, Tartu Ülikooli rektori Jaak Aaviksoo ja Eesti Telekomi juhatuse esimehe Jaan Männiku.
Eesti välisminister Urmas Paet viibis ametlikul visiidil Türgis, kus kohtus Türgi välisministri Abdullah Güliga ja avaldas toetust Küprose probleemi lahendamisele ÜRO egiidi all.
Tallinnas kinos Coca Cola Plaza esilinastus Roman Baskini film "Vana daami visiit".

7. aprill

Euroopa Liidus hakkasid kehtima kõrgendatud, kuni 20-protsendilised tollimaksud Hiinast ja Vietnamist imporditavatele jalatsitele.
Valgevene opositsioonijuht Alaksandr Milinkievič kohtus Saksamaa liidukantsleri Angela Merkeliga ja avaldas talle tänu toetuse eest võitluses president Alaksandr Łukašenka režiimi vastu.
Rootsi võimud vabastasid 15. veebruaril 2006 spioneerimiskahtlustuse tõttu arreteeritud 29-aastase vene teadlase Andrei Zamjatnini, kuna prokurörid tunnistasid süüdistuse alusetuks.
Austraalia Victoria osariigi kuberneriks vannutati David de Kretser.
Iisrael korraldas öösel õhurünnaku mitmetele sihtmärkidele Gaza tsoonis. Muuhulgas rünnati ka poliitilise liikumise Fataḩ relvastatud tiiva peakorterit; inimesi rünnakute käigus surma ei saanud.
Iraagi pealinnas Bagdadis ründasid kolm enesetaputerroristi reedese palvuse lõppedes šiiitide Buratha mošeed. Surma sai vähemalt 69 ja vigastada 158 inimest.
Nepali pealinnas Katmandus toimusid 7 opositsioonipartei liidu poolt korraldatud meeleavaldused, millel nõuti kuningas Gyanendra tagasiastumist ja maalt lahkumist. Demonstrandid viskasid kive ja süütasid postkontori. Politsei kasutas meeleavalduse laialiajamiseks pisargaasi ja kumminuiasid. Arreteeriti vähemalt 150 meeleavaldajat. Kokkupõrkeid politseiga oli ka teistes linnades.
Afganistanis Lashkargāhi linnas plahvatas enesetapu-autopomm Ameerika Ühendriikide sõjaväebaasi juures, kus Afganistani politseinikke õpetatakse narkokaubanduse vastase võitluse raames ohjeldama moonikasvatust. Kolm USA kodanikku sai kergelt vigastada.
Venezuela pealinna Caracase ühes vaeste linnaosas käis USA suursaadik William Brownfield pesapallivarustust annetamas. Meeleavaldajad pildusid tema autot munade ning puu- ja juurviljadega. 
Indoneesias ilmus ajakirja Playboy kohaliku väljaande esimene number.
USA Tennessee osariigi keskosas hukkus tornaadode tõttu 11 inimest. 
Venemaal vahistati Jukose asepresident Vassili Aleksanjan. 
Eestis sai Kaitseliidu Pärnumaa maleva pealikuks kapten Mehis Born.

8. aprill

Ghanas Volta järvel läks laev külili. Pardal oli 150 inimest, hukkus umbes 120. 
Nepalis ründasid maoistlikud mässajad varahommikul Butwalis ja Taulihawas julgeolekubaase ja valitsusasutusi. 
Nepali kuningas Gyanendra kehtestas pealinnas Kathmandus ja selle ümbruses kella 10–21 kestva komandanditunni ning käskis selle rikkujad kohapeal maha lasta. Mobiiltelefoniside lülitati välja. Kavandatud demonstratsioon demokraatia taastamise nõudmiseks kavatseti algul sellest hoolimata korraldada, kuid jäeti siiski ära ning lükati edasi 9. aprillile.
Nepalis Pokhara linnas toimus protestimeeleavaldus. Kokkupõrkes politseiga lasti maha demonstrant Bhimsen Dahal. Pärast seda blokeerisid demonstrandid tänava ja põletasid autokumme. Hõivati valitsusasutusi. 
Iraagis Al-Musayyibi linnas plahvatas autopomm. Hukkus vähemalt kuus inimest. Enamik hukkunutest olid šiiidi palverändurid. 
Afganistanis Herāti linnas toimus umbes kell 8.30 kohaliku aja järgi Itaalia rahuvalvajate baasi juures umbes 10 m kaugusel ühest sissepääsust enesetapu-autopommiplahvatus. Lisaks pommimehele hukkus kohalikust elanikust valvur ja kaks tsiviilisikut. Viga sai veel seitse inimest, sealhulgas üks Itaalia kodanikust tsiviilisik. 
Minskis vannutati Alaksandr Łukašenka kolmandaks ametiajaks Valgevene presidendiks. 
Elbe üleujutuse tõttu jäid osaliselt vee alla Lauenburgi, Hitzangeri ja Boizenburgi linn Saksamaal.
Ansambel Rolling Stones andis oma esimese kontserdi Hiinas. 
Eestis Viljandimaal kiitis Isamaaliidu volikogu heaks erakonna ühinemise erakonnaga Res Publica, kuid ei nõustunud nimega "Erakond Eesti Eest". Isamaaliidu volikogu esimeheks valiti Helir-Valdor Seeder. 
Tallinnas toimus punkarite meeleavaldus protestiks president Arnold Rüütli otsusele anda armu vanglakaristust kandvale endisele politseinikule Oleg Adamtšukile, kes peksis surnuks punkar Sven Tarto. Umbes kell 14 maaliti Harju tänaval Niguliste kiriku juures loosungeid ning seejärel mindi Kadriorgu presidendilossi juurde, kus päriti aru presidendi pressiesindajalt Eero Raunalt. 
Eesti piirivalve avastas Vaindloo saare lähedalt kütusereostuslaigu suurusega 2,8 korda 1,3 kilomeetrit.

9. aprill

Itaalias algasid parlamendivalimised.
Ungaris toimus parlamendivalimiste esimene voor. Edu saatis valitsevat Sotsialistlikku Parteid, mis kogus 43,2% valijate toetuse ja sai parlamendis 105 kohta. Valimistel osales 67,8% valimisõiguslikust elanikkonnast. Teine voor täiendava 174 parlamendikoha täitmiseks leidis aset 23. aprillil 2006.
Kosmonaudid Marcos Pontes, Bill McArthur ja Valeri Tokarev naasid Maale, maandudes kosmoselaevaga Sojuz Kasahstani steppi.
Ameerika Ühendriikide Texase osariigi Dallase linnas toimus kuni poole miljoni osavõtjaga meeleavaldus, millel nõuti illegaalsete immigrantide legaliseerimist.
Ameerika Ühendriikide pealinnas Washingtonis tungis Brian Lee Patterson Valge Maja tagahoovi, vehkis kätega ja karjus, et ta on terrorismi ohver. Ta vahistati.  
Venezuela president Hugo Chávez ähvardas USA suursaadiku William Brownfieldi maalt välja saata, heites talle ette provokatsioone ja kahe riigi vaheliste suhete pingestamist.
Peruus toimusid üldvalimised, mille raames valiti Peruu Kongressi 120 liiget ja viidi läbi presidendivalimiste esimene voor. Presidendivalimistel kogus vasakpoolne kandidaat Ollanta Humala Tasso 31% häältest, ekspresident Alan García Pérez, samuti vasakpoolse APRA partei esindaja, 24,5% häältest, ja paremtsentristist naiskandidaat Lourdes Flores Nano 23,5% häältest. Parlamendivalimised võitis 21,15% häälte ja 45 saadikukohaga Ollanta Humala Tasso valimisliit Unión por el Perú.
Pakistanis Karachi linnas kukkus Faizan-e-Madina mošeest väljuvate naiste ja laste seas üks tüdruk ja karjus appi. Inimesed hakkasid paanikas jooksma. Vähemalt 29 inimest talluti jalge alla.

10. aprill

Lõppesid parlamendivalimised Itaalias. Valimised võitis Romano Prodi juhitud vasaktsentristlik valimisliit L'Unione, mis sai saadikutekojas 348 ja senatis 158 kohta, Silvio Berlusconi juhitud parempoolne valimisliit Casa delle Libertà sai saadikutekojas 281 ja senatis 156 kohta. 
Iraanis õnnestus Natanzis asuvas tehases rikastada uraani 3,5%-ni, millest piisab tuumakütuse valmistamiseks. 
Euroopa Liit kehtestas viisakeelu Valgevene presidendile Alaksandr Łukašenkale ja veel 30 Valgevene riigiametnikule. 
Hiinas Shanxi provintsis Yuanpingi maakonnas toimus haigla maa-aluses parklas plahvatus. Hukkus vähemalt 17 inimest.
Eesti president Arnold Rüütel andis Peeter Tulvistele üle Riigivapi III klassi teenetemärgi.

11. aprill

Euroopa kosmosesond Venus Express jõudis Veenuse-lähedasele orbiidile.
Hispaania kohtunik esitas 29 inimesele süüdistuse seoses 2004. aasta 11. märtsi terrorirünnakutega Madridis.
Iisraeli valitsus kuulutas peaminister Ariel Sharoni alaliselt teovõimetuks ja nimetas Ehud Olmerti peaministriks alates 14. aprilli keskööst.
Iraani president Maḩmūd Aḩmadī-Nezhād ning Iraani asepresident, Iraani Aatomienergiaorganisatsiooni president Gholam Reza Aghazadeh teatasid, et 10. aprillil oli Natanzis asuvas tehases õnnestunud rikastada uraani 3,5%-ni, millest piisab tuumakütuse valmistamiseks.
Nepalis tulistasid julgeolekuväed kuningas Gyanendra vastaseid meeleavaldajaid. Vähemalt 50 inimest sai haavata.
Afganistanis As‘adābādis tabas rakett koolimaja. Hukkus kuus õpilast, kuni 15 õpilast sai vigastada.

12. aprill

Iraagis Ba‘qūbah' lähedal Huwaideri linnas toimus šiiidi mošee lähedal pärast õhtupalvust autopommiplahvatus. Hukkus vähemalt 26 inimest. Veel umbes 70 inimest sai viga.
Pakistani õhujõud pommitasid õhtul terroristide laagrit Afganistani piiri läheduses Miran Shahi linna lähedal.
Prints Harry lõpetas Sandhursti kuningliku sõjaväeakadeemia ja sai leitnandiks. 
Iraagi Rahvuskogu esimehe kohusetäitja ‘Adnān Bāchāchī kutsus parlamendi järgmiseks nädalaks kokku.
USA tehnoloogiabörs Nasdaq ostis 447,7 miljoni Suurbritannia naela eest 15-protsendilise osaluse Londoni aktsiabörsil (LSE). 
Belize'i välisministriks nimetati Eamon Courtenay.
Eesti Kergejõustikuliidu volikogu valis liidu presidendiks Sven Mikseri asemele Erich Teigamägi.
Vaindloo saare lähedal uppunud kaubalaeva Runner-4 vrakil tuvastati kütuselekkekoht. 
Prantsusmaa suursaadik Eestis Chantal de Bourmont andis Anne Ermile üle Kunstide ja Kirjanduse ordeni.

13. aprill

Nepali kuningas Gyanendra lubas teleesinemises parlamendivalimisi. 
Rahvusvahelise Tuumaenergiaagentuuri juht Muḩammad al-Barāda‘ī kohtus Bagdadis Iraagi juhtidega.
Michael Jackson saavutas kokkuleppe üle 200 miljoni dollarise võla ajatamiseks.
Iraagis Bagdadi lähedal ründasid sissid Bagdadist An-Najafi suunduvat politseinike konvoid, lõhates algul konvoi kõrval pommi ja avades seejärel varitsusest politseinike pihta tule. 
Bagdadi edelaosas hukkus teeäärse pommi plahvatuse tõttu USA sõdur.
Indias Kashmiri osariigis Srinagari linnas toimus viis granaadiplahvatust. Kuni kolm inimesi hukkus ja veel kümneid sai haavata. 
Valgevene opositsiooni kuuluv Michaił Marynič vabastati ennetähtaegselt vanglast.
Tšaadi pealinna N'Djamenat ründasid hommikul mässulised. Kella 11-ks hommikul teatas valitsus oma võidust mässuliste üle.
Eestis umbusaldas Otepää vallavolikogu vallavanem Jaanus Raidalit. Tema kohusetäitjaks määrati Aare Matt.
Hansapank ja EBRD allkirjastasid lepingu, millega viimane omandas 15-protsendilise osaluse Hansapanga Venemaa üksuses Hansabank OAO.

14. aprill

Ehud Olmert sai keskööl ametlikult Iisraelipeaministriks.
 Kell 7.15 laskis Iraagis Mosuli linnas ühe politseijaoskonna juures enesetaputerrorist end koos autoga õhku. Lisaks sai kannatada vähemalt seitse inimest, neist viis tsiviilisikut. 
Tšaadi valitsus katkestas diplomaatilised suhted Sudaaniga, väites, et Sudaan toetab Tšaadi mässulisi.
Ühel Tšaadi pealinna N'Djamena väljakul näidati 160 vangi, keda nimetati mässajateks. Tšaadi president Idriss Deby ähvardas välja saata riigis viibivad 200 000 Sudaani põgenikku, kui Dārfūri konfliktile juuni lõpuks lahendust ei leita.
Afganistanis Kandahāri provintsis piirasid politseinikud ning USA ja Suurbritannia sõdurid ümber rühma Ţālibāni võitlejaid, kes luureandmete järgi valmistusid rünnakuks Kandahārile. Neile korraldati lennuväe pommirünnakud. Lahingud kestsid hommikust õhtuni. 41 Ţālibāni võitlejat sai peamiselt pommirünnakute läbi surma. Hukkus ka vähemalt kuus Afganistani politseinikku ja neli külaelanikku. Üheksa politseinikku ja kolm tsiviilisikut sai viga. Lennuväepomm tabas ka Afganistani sõdureid. Arreteeriti 13 Ţālibāni võitlejat. 
Egiptuses Aleksandria linnas tappis vaimuhaige 25-aastane muslim noaga 67-aastase kopti mehe ning haavas veel viit inimest. Ta põhjendas seda kättemaksuga prohvet Muḩammadi solvamise eest (pilapildiskandaal).

15. aprill

Indoneesias Jaava saarel põrkasid hommikul kokku kaks reisirongi, mis mõlemad olid teel Jakartast Surabayasse. Hukkus vähemalt 14 inimest, sealhulgas ühe rongi juht. Veel vähemalt 12 inimest sai viga.
Palestiinas toimus umbes 50 osavõtjaga politseinike meeleavaldus, millega protestiti selle vastu, et palk on välja maksmata. Hõivati valitsusasutus ja takistati liiklust Egiptuse piirile viival maanteel. 
Prantsusmaal Cherbourgis toimus üle 10 000 osavõtjaga meeleavaldus plaani vastu ehitada uus tuumareaktor Flamanville'i tuumaelektrijaama. 
Egiptuses Aleksandria linnas maeti sadade koptide osavõtul eelmisel päeval vaimuhaige noore muslimi poolt tapetud kopti vanurit. Pärast matuseid tekkisid kähmlused koptide ja muslimite vahel. Kasutati kive ja keppe. 30 inimest sai viga. Kaks autot süüdati, purustati poeaknaid. Politsei kasutas pisargaasi ja vahistas 15 inimest.
Aleksander Tammert püstitas Ameerika Ühendriikides DEntoni linnas kettaheite Eesti rekordi 70.82, mis oli ühtlasi maailma hooaja tippmark.

16. aprill

Venemaa pealinnas Moskvas tapsid skinheedid antifašistliku liikumise aktivisti, 19-aastase üliõpilase Aleksandr Rjuhhini. 
Kreekas põrkas Thessaloníkist Alexandroúpolisse teel olnud rong kell 20.50 Dráma lähedal kokku veoautoga, mille juht eiras peatumismärguannet, ja sõitis rööbastelt maha. Hukkus vähemalt 4 inimest, sealhulgas veoauto juht ja kaassõitja. Vigastada sai umbes 40 inimest.   
Seitsmeliikmeline Venemaa ja Monaco polaarekspeditsioon, kuhu kuulus ka Monaco vürst Albert II, kes tahtis juhtida tähelepanu globaalsele kliimasoojenemisele, jõudis põhjapoolusele. Vürst Albert heiskas põhjapoolusel Monaco ja ROK-i lipu. 
Eestis Tallinnas Tammsaare pargis toimus kella 12-st 14-ni üritus Valgevene demokraatia toetuseks. Seal osales kokku umbes 500 inimest. Umbes 200 inimest andis allkirja Valgevene demokraatia toetuseks.

17. aprill

Mehhiko linnade México ja Veracruzi vahelisel kiirteel sõitis järsakust alla turismibuss 71 reisijaga. Surma sai 57 inimest.
Türgisse saabus ametlikule visiidile Tšehhi Vabariigi president Václav Klaus.
Iisraelis Tel Avivi linna lõunaosas vana bussijaama lähedal kiirtoidukioski juures pani enesetaputerrorist kell 13.45 plahvatama pommi. Hukkus vähemalt 10 inimest, sealhulgas terrorist ise. Umbes 30 inimest sai vigastada.
Hiina pealinnas Pekingis oli öösel liivatorm, mis hommikuks kattis linna õhukese liivakihiga.
Hiina võimud teatasid, et kavatsevad Tiibeti pealinna Lhasa lähistele püstitada 7-meetri kõrguse ja 35 tonni kaaluva Mao Zedongi kuju, meenutamaks 30 aasta möödumist kommunistliku juhi surmast.
Indoneesia idarannikul Rote saare lähistel läks põhja reisilaev umbes 100 inimesega pardal.

18. aprill

Saksamaal Düsseldorfis algas metallitööliste ametiühingu IG Metall ja tööandjate esindajate palgaläbirääkimiste kuues voor. Ametiühingud nõudsid töölistele 5-protsendilist palgatõusu, tööandjad olid seni nõustunud vaid 1,2-protsendilise palgatõusuga.
Ameerika Ühendriike külastanud Saksa justiitsminister Brigitte Zypries teatas, et Saksamaa teeb avalikkusele kättesaadavaks Bad Arolseni SS-kasarmutes asuva arhiivi andmetega 17 miljoni koonduslaagrite vangi ja orjatöölise kohta. Siiani keeldus Saksamaa andmeid avalikustamast, põhjendades seda vajadusega kaitsta isikuandmeid.
Ameerika Ühendriikide Georgia osariigi kuberner Sonny Perdue allkirjastas seaduse, mis kehtestab ranged karistused illegaalseid immigrante palkavatele firmadele ja jätab ebaseaduslikud sisserändajad ilma osariigi pakutavatest garantiidest ning toetustest. Seadus jõustub juulis 2007.
Ameerika Ühendriikide president George W. Bush nimetas oma administratsiooni uueks eelarvejuhiks Rob Portmani. Tema eelkäija Joshua Bolten asus 14. aprillil tööle presidendi administratsiooni ülemana.
Boliivias võtsid kohalikud elanikud Puerto Suáreze linnas pantvangi planeerimisministri Carlos Villegase, majandusarengu ministri Celinda Sosa ja kaevandusministri Walter Villarroeli, kes olid saabunud jagama selgitusi terasetehase ehituse peatamise kohta.
Vastusena 17. aprillil Tel Avivis toime pandud pommirünnakule tühistas Iisraeli valitsus kolme islamiliikumisse Ḩamās kuuluva Palestiina parlamendiliikme elamisload Jeruusalemmas. 
Hiina president Hu Jintao alustas 4-päevast riigivisiiti Ameerika Ühendriikides, kohtudes esmalt tarkvarafirma Microsoft asutaja ja omaniku Bill Gatesiga.
Vietnami pealinnas Hanois algas valitseva Kommunistliku Partei X kongress, mille raames valiti Keskkomitee uus koosseis.
Araabia Ühendemiraatide lennufirma Emirates Airline ja rahvusvaheline jalgpalliföderatsioon FIFA allkirjastasid 8-aastase sponsorlepingu väärtuses 160–164 miljonit eurot. Lennufirmast sai FIFA kuues peasponsor The Coca-Cola Company, Hyundai, Visa, Sony ja adidas-Salomon AG kõrval.
Saalomoni Saarte parlament nimetas riigi uueks peaministriks Snyder Rini. Opositsioon süüdistas uut peaministrit korruptsioonis ja alustas ulatuslike meeleavalduste korraldamist. 17 saartel korda tagavat Austraalia politseinikku sai rahutustes vigastada.
Briti Neitsisaarte uueks kuberneriks vannutati David Pearey.
Eestis Tallinnas tabati Pae tänaval 44-aastane mees, kes oli oma korteris valmistanud lõhkeseadeldise. Politseil õnnestus lõhkekeha kahjutuks teha ja mees arreteerida.

19. aprill

Itaalia ülemkohus kuulutas parlamendivalimiste võitjaks Romano Prodi vasaktsentristliku valimisliidu L'Unione. Itaalia peaminister Silvio Berlusconi keeldus endiselt valimiskaotust tunnistamast.
Suurbritannias jätkusid teist päeva kuninganna Elizabeth II 80. sünnipäeva üritused. Kuninganna einestas Buckinghami palees 99 inimesega, kes on sündinud temaga samal aastal ja päeval.
Bulgaarias kukkus läbi umbusaldus peaminister Sergej Staniševi valitsuse vastu. Umbusaldusavaldust toetas 61 ja vastu oli 166 parlamendiliiget.
Venemaa pealinnas Moskvas kohtusid Iraani, Suurbritannia, Saksamaa ja Prantsusmaa esindajad, et jätkata arutelu Iraani tuumaprogrammi tuleviku üle.
Venemaa Riigiduuma kiitis heaks kriminaalkoodeksi muudatused, mille tulemusena taastati muuhulgas ka vara konfiskeerimise säte. 
Ameerika Ühendriikides astus ametist tagasi Valge Maja pressiesindaja Scott McClellan. Samuti teatas presidendi nõunik Karl Rove, et paneb oma ameti maha novembris 2006.
Boliivias vabastasid julgeolekujõud eelmisel päeval Puerto Suáreze linnas vangi võetud planeerimisministri Carlos Villegase, majandusarengu ministri Celinda Sosa ja kaevandusministri Walter Villarroeli. Operatsioonis osales 100 julgeolekuagenti.
Türgi parlament kiitis heaks sotsiaalkindlustuse reformi, millega sotsiaalkindlustus laienes lisaks Türgi kodanikele ka riigis elavatele immigrantidele ja põgenikele.
Hiina president Hu Jintao külastas oma Ameerika Ühendriikide visiidi raames firma Boeing lennukitehast Washingtoni osariigis.
Korea Vabariigi parlament kinnitas 182 poolt- ja 77 vastuhäälega riigi uueks peaministriks Han Myung-Sooki. Tegu on esimese naispeaministriga Korea ajaloos.
Nepali idaosas Chandragardi linnas lasid julgeolekujõud maha kaks demonstranti, kes avaldasid meelt kuningas Gyanendra autoritaarse režiimi vastu.
Saalomoni Saarte pealinnas Honiaras jätkusid rahutused uue valitsuse vastu. Austraalia peaminister John Howard teatas täiendavalt 110 sõduri ja 70 politseiniku saatmisest saartele korra tagamiseks.
USA Kaitseministeerium avalikustas oma veebilehel 558 Guantánamos kinnipeetava vangi nimed. 
Eesti Riigikogu võttis vastu välismaalaste seaduse muutmise seaduse, millega lõpetati alaliste elamislubade väljastamine ja anti senistele alaliste elamislubade omanikele pikaajalise elaniku staatus.
Eestis Tallinnas tabas politsei 25-aastase vene keelt kõneleva mehe, kes tulistas nädalavahetusel õhkrelvast Lasnamäel kahte linnaliinibussi.

20. aprill

Ameerika Ühendriikide Georgia osariigi põhjaosas leiti lennuõnnetuses hukkunud legendaarse katselenduri, 84-aastase Scott Crossfieldi surnukeha. Tema lennuk Cessna oli 19. aprillil radarite vaateväljast kadunud. 
Suurbritannia lennukompanii British Airways alandas 65 Euroopa liinil piletihindu kuni 50 protsenti, et senisest edukamalt konkureerida odavlennufirmadega.
Saksamaa liidukantsleri Angela Merkeli ja Hispaania peaministri José Luis Rodríguez Zapatero kohtumisel avaldasid kahe riigi valitsusjuhid toetust Euroopa Liidu põhiseadusliku lepingu ratifitseerimisprotsessi jätkamisele.
Norra tarkvarafirma Opera Software andis välja veebibrauseri Opera 9. beetaversiooni.
Belgia parlament andis samasoolistele abielupaaridele lapsendamisõiguse. Eelnõu kiideti ülemkojas heaks 34 häälega 33 vastu.
Venemaal Moskva lähistel Krasnogorski rajoonis Pavšinskaja Poimas sai kell 3.57 puhkenud eluruumina kasutatud soojaku põlengus surma 11 ehitustöölist, enamik neist immigrandid endistest NSV Liidu liiduvabariikidest.
Venemaa kandis Palestiina Omavalitsusele üle umbes 10 miljonit USA dollarit kriisiabi, et tagada haridus- ja tervishoiusüsteemi toimimine pärast Iisraeli ja lääneriikide rahalise abi peatamist.
Palestiina valitsev islamiliikumine Ḩamās teavitas avalikkust uue julgeolekuüksuse loomisest, mis hakkas toetama politseid seaduse ja korra tagamisel. Üksuse juhiks nimetati tuntud islamivõitleja Jamāl Abū Samhadana.
Hiina president Hu Jintao kohtus Washingtonis Ameerika Ühendriikide presidendi George W. Bushiga. George Bush soovitas Hu Jintaol tõsta jüaani väärtust ja ajada rangemat poliitikat Iraani ning Põhja-Korea suunal.
Nepalis avaldasid kuningas Gyanendra autoritaarse režiimi vastu meelt tuhanded inimesed. Pealinnas Katmandus avasid politseinikud meeleavaldajate pihta tule, tappes vähemalt kolm inimest.
India põhjaosas Uttaranchali ja Assami osariikides toimunud kahes bussiõnnetuses sai kokku surma 64 inimest.
Sri Lanka relvarühmituse Tamili Tiigrid juhid teatasid, et loobuvad edasistest rahuläbirääkimistest riigi valitsusega. Läbirääkimised pidid jätkuma japrilli viimasel nädalal Šveitsis.
Saalomoni Saartel astus ametisse peaminister Snyder Rini valitsus.
Eesti majandus- ja kommunikatsiooniminister Edgar Savisaar tegi valitsusele ettepaneku alustada Eesti Raudtee taasriigistamisprotsessi, sest firma eraomanik Baltic Rail Services ei ole täitnud endale erastamislepinguga võetud kohustusi. Valitsus otsustas alustada erastamislepingu lõpetamist. 
Eesti pealinnas Tallinnas röövis kaks meest kella 11.30 paiku aadressil Tartu maantee 55 asuvast Hansapanga kontorist umbes 50 000 krooni. Kahtlustatavad tabati kella 12 paiku Pirita-Koselt.

21. aprill

Suurbritannias tähistati mitmete pidulike üritustega kuninganna Elizabeth II 80. sünnipäeva. Kuninganna osales perekondlikul lõunasöögil Windsori palees ja kohtus kell 12.05 kohaliku aja järgi Windsoris teda õnnitlema saabunud kodanikega.
Venemaal Moskva Riikliku Ülikooli peahoone 26-korruselise ühiselamu 12. korrusel keemia- ja füüsikaüliõpilaste tubade piirkonnas puhkes kohaliku aja järgi kell 5.30 tulekahju, mis sai alguse liftikojas peetud olengust. Evakueeriti 1500 inimest. Hukkus vähemalt üks mees ja üks naine, kes said vingumürgituse; kaks 19-aastast noormeest ja kaks tütarlast viidi haiglasse.
Eesti aja järgi kell 2.25 leidis Venemaal Kamtšatka poolsaarel aset 7,9-magnituudine maavärin, mille epitsenter asus Ilpõrskist 205 km kirdes Beringi meres. Viis tundi hiljem oli samas piirkonnas 6,2-magnituudine maavärin. Ohvreid ei olnud, umbes 50 inimest said kergeid vigastusi, arstiabi vajas neli inimest. Kannatada sai kaks lasteaeda, üks kool ja lennujaama maandumisrada. Mõnes külas oli voolukatkestusi ja küttesüsteemid ütlesid üles.
Haitil toimus parlamendivalimiste teine voor.
Austraalia peaminister John Howard teatas veel 110 sõduri saatmisest Saalomoni Saartele, et ohjeldada sealseid opositsiooni meeleavaldusi peaminister Snyder Rini valitsuse vastu.
Nepali valitsus kehtestas pealinnas Katmandus terveks päevaks komandanditunni, mille ajal oli sõduritel ja politseil õigus maha lasta kõik inimesed, kes nende korraldustele ei allu. Hoolimata komandanditunnist ja käsust selle rikkujaid tulistada tuli tänavatele üle 100 000 inimese. Nepali kuningas Gyanendra teatas tele- ja raadioesinemises, et loobub ainuvõimust ning tegi parteidele ettepaneku leida kiiresti peaminister.
São Tomé ja Príncipel astus ametisse peaminister Tomé Vera Cruzi valitsus.
Nigeeria tasus viimased 6,4 miljardit 12,4 miljardi USA dollari suurusest võlast Pariisi Klubile, saades esimeseks Aafrika riigiks, mis on ühele oma võlausaldajatest raha täies ulatuses tagasi maksnud.
Pärastlõunal saabus Afganistani Kandahāri lennuväljale 23 Eesti kaitseväelast, kes hakkavad teenima riigi lõunaosas.

22. aprill

Ukrainas Harkivi linnas plahvatas supermarketites kaks koduste vahendite abil valmistatud pommi, vigastada sai 14 inimest.
Colombias Venezuela piiri lähistel sai mässuliste rünnakus surma 17 valitsusvägede sõdurit ja üks salapolitseinik.
Iraagi parlament valis riigi presidendiks tagasi Jalal Talabani. Asepresidentideks valiti Tariq al-Hashimi ja Adil Abdul Mahdi. President Talabani tegi valitsuse moodustamise ülesandeks Jawād al-Mālikīle.
Afganistanis Kandahāri linnast 75 kilomeetrit põhja pool sai islamiliikumise Ţālibān paigaldatud pommi plahvatamisel surma neli Kanada sõdurit.
Indias tulistati oma kodus Bharatiya Janata Partei (BJP) esimeest Pramod Mahajani, kes viidi kriitilises seisundis haiglasse. Tulistajaks osutus parteijuhi noorem vend Pravin Mahajan, kelle motiivid olid perekondlikud.
Nepali opositsioonijuhid lükkasid tagasi kuningas Gyanendra ettepanekud demokraatia taastamiseks. Jätkusid tuhandete osavõtjatega meeleavaldused pealinnas Katmandus. Julgeolekujõud tulistasid kuningalossile lähenevaid meeleavaldajaid pisargaasiga.

23. aprill

Ungari 2006. aasta parlamendivalimised: Ungaris leidis aset parlamendivalimiste teine voor, mis kindlustas Sotsialistliku Partei valimisvõidu ja võimaldas jätkata peaminister Ferenc Gyurcsányl valitsusjuhi ametikohal.
Peruu valitsus kuulutas Ubinase vulkaani lähistel paiknevates linnades välja eriolukorra, sest vulkaan aktiveerus 22. aprillil.
Hiina võimud alustasid hiinlaste evakueerimist Saalomoni Saartelt, kus valitsusvastased meeleavaldused olid üle kasvanud hiinlaste vastu suunatud vägivaldseteks protestideks. Maha põletati pealinna Honiara hiinalinn.

24. aprill

Rootsis astus ametisse välisminister Jan Eliasson.
Argentinas Marcos Pazi linnas põrkasid kokku buss ja veoauto. Õnnetuses sai surma 10 inimest.
Egiptuses Siinai poolsaarel asuvas Dahabi kuurortkülas toimus kolm pommiplahvatust. Pommid plahvatasid restorani Nelson, kohviku Aladdin ja Ghazala turu lähistel. Terroriakti tulemusel hukkus 24 ja sai vigastada üle 80 inimese. Hukkunutest 3 olid välismaalased.
Nepalis korraldasid maoistlikud mässulised rünnaku Chautara linnale. 6 tundi kestnud lahingu käigus julgeolekujõududega rünnati valitsusasutusi ja linna vanglat.

25. aprill

ÜRO Julgeolekunõukogu kehtestas sanktsioonid 4 Sudaani sõjaväelase ja poliitiku vastu, keda peetakse vastutavaks Darfuri piirkonnas toime pandud genotsiidi eest.
Palestiina president Mahmud Abbas nõudis peaminister Isma‘īl Haniyah' valitsuselt Iisraeli tunnustamist ja ähvardas sellest keeldumisel valitsuse laiali saata. Valitsev islamiliikumine Ḩamās ähvardas presidenti omalt poolt lubadusega põranda alla minna ja taasalustada sõjalist võitlust Iisraeli vastu.
Vietnamis lõppes valitseva Kommunistliku Partei X kongress. Partei peasekretäriks valiti tagasi Nông Ðức Mạnh.
Filipiinidel esitati ametlik süüdistus 49 inimesele, kes osalesid veebruaris 2006 väidetavas riigipöördekatses president Gloria Macapagal-Arroyo vastu.
Sri Lanka pealinnas Colombos ründas väidetavalt rühmitusse Tamili Tiigrid kuuluv enesetaputerrorist Sri Lanka armee peakorterit. Rünnakus sai surma 8 inimest. Naisenesetaputerroristi rünnakus sõjaväehaiglale sai vigastada veel 27 inimest.

26. aprill

Ukrainas tähistati riikliku mälestuspäevaga Tšornobõli tuumakatastroofi 20. aastapäeva. President Viktor Juštšenko osales mälestustseremoonial tuumajaama lähistel.
Ameerika Ühendriikides nimetati Valge Maja uueks pressiesindajaks endine telekanali Fox News ajakirjanik, 50-aastane Tony Snow.
Egiptuse politsei arreteeris kahtlustatuna seotuses rünnakutega Dahabi kuurortkülale 10 inimest.
Saalomoni Saartel astus rahvarahutuste tulemusel tagasi peaminister Snyder Rini. Teade peaministri tagasiastumisest vallandas pealinna Honiara tänavatel rõõmupeo.

27. aprill

Euroopa Liidu justiits- ja siseküsimuste nõukogu otsustas tõsta Schengeni viisatasu 35 eurolt 60 eurole ja rakendada uut tasu kõigile viisatüüpidele. Otsus jõustub 1. jaanuarist 2007.
ÜRO inimõiguste ülemkomissar Louise Arbour kritiseeris teravalt inimõiguste olukorda Etioopias, pöörates iseäranis tähelepanu tõsistele puudujääkidele riigi kohtu- ja vanglasüsteemis.
Valgevenes mõisteti 15 päevaks vangi opositsiooniliider Alaksandr Milinkievič. Teda süüdistati 26. aprillil Minski kesklinnas toimunud ebaseadusliku meeleavalduse organiseerimises.
Ameerika Ühendriikides New Yorgi linnas algas 2001. aasta terrorirünnakutes hävinud Maailma Kaubanduskeskuse asukohale Vabadustorni (Freedom Tower) rajamine.
Ameerika Ühendriikide Kongressi Senati uurimiskomisjon avaldas ametliku aruande orkaan Katrina tagajärgede likvideerimise kohta. Aruande kohaselt ei tulnud föderaalne kriisihaldusagentuur FEMA oma tööga toime ja tuleks asendada uue, efektiivsema ametkonnaga.
Ameerika Ühendriikides visiidil viibiv Aserbaidžaani president İlham Әliyev teatas Washingtonis, et tema riik ei kavatse osaleda ega aidata kaasa ühelegi sõjalisele aktsioonile naaberriigi Iraani vastu.
Colombias üritati oma korterist röövida riigi ekspresidendi Cesar Gaviria õde Liliana Gaviriat. 52-aastane naine sai röövimiskatse käigus surma.
Iisraeli peaministri Ehud Olmerti juhitav partei Kadima allkirjastas lepingu Iisraeli Tööparteiga valitsuskoalitsiooni moodustamiseks.
Iraagis Baquba linnas ründasid mässulised kohalikku politseijaoskonda ja kontrollpunkte. Võitluses sai surma vähemalt 21 mässulist, 7 valitsusvägede sõdurit ja 2 tsiviilelanikku. 43 mässulist õnnestus elusalt kinni võtta. 
Lõuna-Korea prokurörid esitasid taotluse Hyundai korporatsiooni juhi Chung Mong-koo arreteerimiseks. Teda süüdistati finantspettustes ja erifondi loomises poliitikutele altkäemaksu tasumiseks.
Nepali kuningas Gyanendra nimetas riigi uueks peaministriks 84-aastase veteranpoliitiku Girijā Prasād Koīrālā, kes ei saanud halva tervisliku seisundi tõttu osaleda isegi rahvapidustustel, millega tähistati kuninga otsust parlamendi tegevus taastada. Maoistlikud mässulised kuulutasid uue peaministri üleskutsel välja ühepoolse kolmekuulise relvarahu.
Eesti kaitseministeerium ja NATO jõudsid kokkuleppele Ämari lennubaasi uuendamise küsimuses. Kokkuleppe kohaselt toetab NATO oma julgeolekuinvesteeringute programmi vahenditest töid lennubaasi kaasajastamisel umbes 500 miljoni Eesti krooni ulatuses.

28. aprill

Arengumaade esindajad kukutasid läbi ÜRO haldusreformi, mis oleks andnud peasekretär Kofi Annanile ja tema büroole suurema kontrolli organisatsiooni personali ja ressursside üle.
Itaalias kogunesid esimesele valimistejärgsele istungile parlamendi mõlemad kojad. Senat ei suutnud endale valida uut esimeest, sest hääletus, millega vasakpoolne poliitik Franco Marini valiti ülemkoja esimeheks, tühistati hiljem vigade tõttu valimissedelitel.
Prantsusmaa president Jacques Chirac kutsus Maailmapanka üles looma erifondi, millest tasuda finantskriisis vaevleva Palestiina Omavalitsuse töötajate palkasid.
Šveitsis Thunis põrkas kohaliku aja järgi 6.32 hommikul Saksa kiirrong ICE kokku 2 veduriga, mille tulemusena sõitsid mitmed vagunid reisijatega raudteelt välja. 8 reisijat said õnnetuses vigastada.
Poolas teatas oma tagasiastumisest välisminister Stefan Meller. Ametist lahkumise põhjuseks sai valitsuskoalitsiooni täienemine euroskeptilise parteiga Poola Vabariigi Omakaitse (Samoobrona Rzeczypospolitej Polskiej). Tagasiastumine jõustus 5. mail 2006.
Kuubal vallandati Kommunistliku Partei Poliitbüroo liige Juan Carlos Robinson, süüdistatuna ülbuses, ebaaususes ja võimu kuritarvitamises.
Nepali pealinnas Katmandus kogunes pärast 4-aastast vaheaega esimesele istungile riigi parlament. Tuhanded inimesed nõudsid parlamendihoone ees uue põhiseaduse kehtestamist.
Ida-Timori pealinnas Dilis toimunud endiste sõdurite meeleavaldus muutus vägivaldseks. Rünnati kauplusi, põletati autosid ja vähemalt üks inimene sai surma. Valitsus vallandas hiljuti teenistusest 600 Ida-Timori kaitseväelast, kes protesteerisid diskrimineerimise vastu armees.
Taiwani idaosa tabas 5,6-magnituudine maavärin. Olulisi purustusi ega inimohvreid sellega ei kaasnenud.
Lõuna-Koreas arreteeriti Hyundai Motor Company juht Chung Mong-koo, keda süüdistati finantspettustes ja poliitikutele altkäemaksu andmises.
Kambodža kuningas Norodom Sihamoni lõpetas 11-päevase riigivisiidi Põhja-Koreasse. Põhja-Korea pealinnas P'yŏngyangis elab vähiravist taastuv kuninga isa Norodom Sihanouk.
Malawis arreteeriti süüdistatuna vandenõu kavandamises president Bingu wa Mutharika kukutamiseks riigi asepresident Cassim Chilumpha.
Internetitelefonifirma Skype teatas, et nende kasutajate arv on ületanud 100 miljoni piiri.

29. aprill

Itaalia saadikutekoda valis uueks esimeheks kommunisti Fausto Bertinotti ja senat mõõduka ametiühingujuhi Franco Marini. Pärast parempoolsete kandidaatide kaotust parlamendi mõlema koja esimeeste valimistel teatas peaminister Silvio Berlusconi, et lahkub 2. mail ametist. 
Ameerika Ühendriikides New Yorgis toimus ulatuslik meeleavaldus, kus osales erinevatel andmetel 300 000 – 350 000 inimest. Avaldati meelt Iraagi sõja ja Iraani võimaliku ründamise vastu. 
Kuubal allkirjastasid Venezuela president Hugo Chávez, Boliivia president Evo Morales ja Kuuba riigipea Fidel Castro kolmepoolse kaubandusleppe, mille eesmärgiks on seista vastu USA kasvavale mõjule Lõuna-Ameerikas. Algatus kannab nime "Bolivari alternatiiv Ameerikale".
Peruu kutsus tagasi oma suursaadiku Venezuelas, süüdistades Venezuela valitsust sekkumises Peruu presidendivalimistesse. Venezuela president Hugo Chávez avaldas 9. aprilli presidendivalimiste eel avalikult toetust vasakpoolsele kandidaadile Ollanta Humalale.
Hiina Shanxi provintsi Wayaobao söekaevanduses toimunud plahvatuses sai surma vähemalt 24 kaevurit.
Egiptuses toimus kokkupõrge Dahabi kuurortküla pommirünnakuid uurivate julgeolekuametnike ja relvastatud isikute vahel. Kaks tundi väldanud operatsiooni käigus tapeti üks ja võeti vangi neli rünnakutes kahtlustatava relvarühmituse liiget.

30. aprill

Rootsi pealinnas Stockholmis tähistati kuningas Carl XVI Gustafi 60. sünnipäeva. Silmapaistvate külaliste seas olid Monaco vürst Albert II, Hispaania kuningas Juan Carlos I, Hollandi kuninganna Beatrix, Tai printsess Sirindhorn ning Norra ja Taani kuninglikud perekonnad.
Iisraeli ultraortodokssete juutide huve esindav partei Shas teatas oma liitumisest peaminister Ehud Olmerti valitsuskoalitsiooniga.
Nepali pealinnas Katmandus vannutati ametisse riigi uus peaminister Girija Prasad Koirala.
Hiinas Yunnani provintsis pühitses Hiina Katoliku Kirik Vatikani loata piiskopiks isa Ma Yinglingi. Vatikan oli esitanud taotluse pühitsemine edasi lükata, kuid Hiina Katoliku Kirik allub keskvalitsusele ega tunnista Vatikani õigust otsustada piiskoppide ametisse määramise üle.
Hiinas Shanxi provintsis Shangluo linnas purunes töödeldud kullamaaki kinni hoidev piirdeaed. Toimunud varingus jäi kadunuks 17 inimest, 5 sai vigastada. 
Laoses toimusid üheparteilised parlamendivalimised. Kõik kandidaadid esindasid valitsevat Lao Rahva Revolutsioonilist Parteid.
Iraagi linnades Bagdadis ja Tikrītis toimunud neljas pommiplahvatuses sai vigastada vähemalt 6 inimest.
Eestis Sillamäel Sõtke tänavas asuvas kodutute varjupaigas oli tulekahju, milles hukkus 5 inimest.

 2006-04